钦定古今图书集成/明伦汇编/家范典/第063卷 > 《谢兄除官表》归冕
## 钦定古今图书集成/明伦汇编/家范典/第063卷 > 《谢兄除官表》归冕

臣某臣伏奉某月日恩制，授臣兄前湖南观察判官
侍御史内供奉赐绯鱼袋国子监博士。雨露殊私，忽
霑微贱，儒雅盛职，光宠衰门，承命震惊，感恩踊跃。臣
闻圣王劝学，庠序为本。故尧命后夔典乐，以教胄子，
周立师氏，以教三德。汉制博士，以教五经。历考学校
之官，盖今博士之任，用人之选，非贤莫居。臣兄幸遇
昌时，守先之训，孤贫好学，以传家业。而圣代推恩，遂
及兄弟。位登五品，光贲一门。感《鹡鸰》之诗，增友悌之
爱；齿《羔雁》之序，愧荀陈之才。况臣受任，方隅，莫伸涓
效，宠荣荐及，灰粉难酬。誓期杀身，以酬万一。无任感
恩殒越之至。